NARIADENIE RADY (ES) č. 1568/2005
z 20. septembra 2005,
ktorým sa mení a dopĺňa nariadenie (ES) č. 850/98, pokiaľ ide o ochranu hlbinných koralových útesov pred účinkami rybolovu v určitých oblastiach Atlantického oceánu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Článok 2 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2) ustanovuje, že v spoločnej politike v oblasti rybolovu sa pri prijímaní opatrení uplatňuje prístup predbežnej opatrnosti s cieľom minimalizovať dosah rybolovných činností na morské ekosystémy.
(2)
Nariadenie Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov (3) zavádza obmedzenia týkajúce sa používania vlečného výstroja určeného na lov pri dne.
(3)
Podľa nedávnych vedeckých správ, a najmä podľa správ Medzinárodnej rady pre využívanie mora (ICES), boli v Atlantiku nájdené a zmapované vysoko citlivé hlbinné biotopy. Tieto biotopy sú domovom veľmi významných a rozmanitých biologických spoločenstiev a považujú sa za oblasti, ktoré si vyžadujú prednostnú ochranu. Tieto sú definované ako biotopy, ktoré sú predmetom záujmu Spoločenstva, najmä v smernici Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (4). Hlbinné koralové útesy boli navyše nedávno zaradené do zoznamu ohrozených nálezísk v rámci Dohovoru na ochranu morského prostredia severovýchodného Atlantiku („Dohovor OSPAR“).
(4)
Ochrana týchto oblastí pred nepriaznivým dosahom rybolovu sa vyžaduje podľa článkov 5 a 6 Dohody Organizácie Spojených národov o zásobách rýb z roku 1995 (5) a je s nimi v úplnom súlade, najmä s ustanoveniami vyžadujúcimi uplatňovanie prístupu predbežnej opatrnosti a ochrany biodiverzity v morskom prostredí.
(5)
Podľa vedeckých dôkazov je regenerácia týchto biotopov z poškodenia spôsobeného rybárskym výstrojom buď nemožná, alebo veľmi náročná a pomalá. Je preto vhodné zakázať používanie rybárskeho výstroja, ktorý pravdepodobne môže poškodiť biotopy v oblastiach, v ktorých sú stále priaznivo zachované.
(6)
Vo vodách okolo Azorských ostrovov, Kanárskych ostrovov a Madeiry sa nachádza niekoľko známych alebo potenciálnych hlbinných biotopov, ktoré boli doposiaľ uchránené pred rybolovom vlečnými sieťami vďaka osobitnému prístupovému režimu vymedzenému v nariadení Rady (ES) č. 2027/95 z 15. júna 1995, ktorým sa vytvára systém riadenia rybárskeho úsilia týkajúceho sa určitých rybolovných oblastí a zdrojov Spoločenstva (6). Nariadenie (ES) č. 2027/95 bolo zrušené nariadením Rady (ES) č. 1954/2003 zo 4. novembra 2003 o riadení rybárskeho úsilia týkajúceho sa určitých rybolovných oblastí a zdrojov Spoločenstva (7).
(7)
Je preto vhodné zabezpečiť ochranu týchto oblastí prostredníctvom rozšírenia obmedzení uvedených v nariadení (ES) č. 850/98, ktoré sa týkajú používania výstroja určeného na rybolov pri dne.
(8)
Nariadenie (ES) č. 850/98 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 30 nariadenia (ES) č. 850/98 sa dopĺňa tento odsek:
„5. Plavidlá majú zákaz používať všetky žiabrové siete, zamotávajúce siete alebo viacstenné žiabrové siete v hĺbkach presahujúcich 200 metrov a všetky vlečné siete na lov pri dne alebo podobné vlečné siete, ktoré pri svojej činnosti prichádzajú do styku s morským dnom v oblastiach ohraničených spojnicou, ktorá spája tieto geografické súradnice:
a)
oblasť s názvom ‚Madeira a Kanárske ostrovy’
27° 00′ s. š.
19° 00′ z. d.
26° 00′ s. š.
15° 00′ z. d.
29° 00′ s. š.
13° 00′ z. d.
36° 00′ s. š.
13° 00′ z. d.
36° 00′ s. š.
19° 00′ z. d.
b)
oblasť s názvom ‚Azorské ostrovy’
36° 00′ s. š.
23° 00′ z. d.
39° 00′ s. š.
23° 00′ z. d.
42° 00′ s. š.
26° 00′ z. d.
42° 00′ s. š.
31° 00′ z. d.
39° 00′ s. š.
34° 00′ z. d.
36° 00′ s. š.
34° 00′ z. d.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. septembra 2005